|  |
| --- |
| 10. april 2018 |
| Pressemeddelelse |

**Farveflor - Broderi i 90 år   
Udstillingen forlænges til 29. juli**  
 *Der har været travlhed og rigtig mange gæster i den seneste tid på Greve Museum. Mange af museets gæster kommer langvejs fra for at se særudstillingen ”Farveflor – broderi i 90 år”, som hylder glæden ved broderiet og ved håndens arbejde. Derfor er det en stor glæde, at museet nu har fået mulighed for at forlænge udstillingen helt frem til den 29. juli.***90 års jubilæumsudstilling**  
Udstillingen er blevet til i samarbejde med Foreningen Haandarbejdets Fremme og er med til at markere foreningens 90 års jubilæum. På udstillingen kan publikum møde fortællinger om de mange kunstnere, som udarbejdede designs til Haandarbejdets Fremme, foreningens historie, motiver og tidernes skiftende modeluner og tendenser. Her kan blandt andet opleves klassiske designs af blandt andet Thorvald Bindesbøll, Gerda Bengtsson og Edith Hansen over til de meget farvestrålende designs af Bjørn Wiinblad, Per Arnoldi og H.M. Dronning Margrethe 2.

**Broderier og originaltegninger på samme udstilling**

Foreningens samlede designproduktion er kolossal og Greve Museum og Haandarbejdets Fremme har sammen sammensat et udvalg af markante, tidstypiske, enestående og klassiske mønstre fra Haandarbejdets Fremme. For første gang nogensinde udstilles de originale tegninger på museum sammen med de færdigsyede broderier, og derved kan publikum få en unik mulighed for at følge processen fra skitse til færdigt broderi.

Haandarbejdets Fremmes bidrag til dansk kunsthåndværk er ubestridelig og de har været med til at udvikle en hel verden af kunsthåndværk som denne udstilling kan være med til at åbne op for og give lyst til at dykke ned i. Deres farver og motiver har givet dansk broderi noget helt særligt, som er unikt og elsket over hele verden. Senest har Dronningens design af en julekalender, som Haandarbejdets Fremme fik foræret ved foreningens 90 års jubilæum, vakt stor glæde hos både danske og udenlandske broderientusiaster. Dette broderi kan lige nu også ses i udstillingen på Greve Museum.

**Praktisk info**  
Udstillingen kan ses på Greve Museum, Bækgårdsvej 9, 2670 Greve til og med den 29. juli. Herefter vil en mindre del af udstillingen blive hængende, hvor publikum kan nyde de farverige skitser, mønstre og broderier, som H.M. Dronning Margrethe 2. og Bjørn Wiinblad har designet til Haandarbejdets Fremme. Særophænget *Farveflor – Margrethe 2. og Bjørn Wiinblad* kan ses helt frem til og med den 2. december 2018.   
  
Forlængelsen af denne udstilling betyder desuden, at den planlagte udstilling ”Mig og min have”, først vises fra den 4. september 2018.

**Entrébillet til udstillingen:** 40 kr. (Borgere i Greve Kommune, medlemmer af Greve Museums venner samt børn u. 18 år har fri entré til udstillingen).

Venlig hilsen

|  |
| --- |
| Kamilla Hjortkjær |
| Museumsinspektør og kommunikationsansvarlig |
| kmi@greve.dk |
| M +45 2240 7687 |